Flemming Bonne (SF), 2009-02-03:
I SF ser vi turisme som et vigtigt erhverv, og det er derfor relevant at rejse denne debat og få debatteret, om Folketinget kan bidrage til at afhjælpe nogle af de kedelige tendenser, erhvervet er inde i også i relation til finanskrisen, der truer med at have en negativ indvirkning på dansk turisme.
Turismen udgør ca. 3 pct. af Danmarks bruttonationalprodukt og har ca. 95.000 fuldtidsbeskæftigede.
Det gør jo i sig selv turismen til et vigtigt erhverv, som har krav på Folketingets opmærksomhed.
Men for SF er der også andre sociale, kulturelle og regionale grunde til at diskutere turismeerhvervets tilstand.
For det første er uddannelsesniveauet og lønniveauet i turismeerhvervet relativt lavt i forhold til resten af samfundet.
Det betyder jo, at det ikke er samfundets højestuddannede, der som regel er beskæftiget her.
Hvis turismeerhvervet som nu bliver ramt af nedgangstider, kan vi frygte, at de ansatte her bliver relativt hårdere ramt.
Fra ministerens redegørelse R 3 ved vi, at værditilvæksten pr. fuldtidsansat i turismeerhvervet gennemsnitligt var på 406.000 kr. i 2005 mod 623.000 kr. pr. fuldtidsansat i det øvrige erhvervsliv.
For det andet er der for SF en vigtig regional vinkel på turismeerhvervet.
Turismen er et af de erhverv, der kan være med til at skabe fremgang, arbejdspladser og udvikling i nogle af de egne af Danmark, som den økonomiske, uddannelsesmæssige og infrastrukturelle udvikling måske er gået lidt forbi.
For det tredje kan der samtidig være en vigtig kulturbevarende effekt ved en vel tilrettelagt turisme.
Seværdigheder og Danmarks smukke natur kan tænkes sammen med naturfredning og naturbevarelse og være med til at gøre naturen til et aktiv og beholde den smuk og velplejet.
Herlighedsværdien, der skabes ved denne tilgang, kommer både de lokale indbyggere og turisterne til gode.
SF mener, at vores planlov som udgangspunkt giver fornuftige rammer for en bæredygtig udnyttelse af naturen, også til turisme.
Det er vigtigt for SF at have fokus på det, der betegnes som kystferie, og som i ministerens redegørelse er defineret som ferie uden for de fire største byer.
Vi anerkender selvfølgelig, at de to andre turistformer, mødeturisme og storbyferie, også er vigtige.
SF ser med bekymring og alvor på, at Danmark sakker bagud i væksten i turismen i forhold til eksempelvis Norge og Sverige.
SF ser også med bekymring på, at Danmark mister andele på det tyske marked.
Tyskerne udgør ellers 61 pct. af turisterne i Danmark.
Vi tror til gengæld, at Danmark kan høste andele på de nye vækstmarkeder, men det er vigtigt, at vi fokuserer på en fælles koordineret indsats både omkring markedsføring og branding af Danmark og også i udviklingen af nye turistprodukter, der kan være med til at tiltrække flere turister og forhåbentlig nogle med et højere døgnforbrug og flere overnatninger.
SF sætter i øvrigt spørgsmålstegn ved, om de nye vækstfora er tilstrækkelig fokuseret på turisme, og det vil vi i øvrigt gerne have undersøgt.
Endelig vil jeg til sidst gerne anholde den lidt ensidige fokus, der er på overnatninger i spørgsmålet formuleret af initiativtagerne til denne forespørgselsdebat.
Som man sikkert har kunnet høre på min ordførertale, og på linje med den nye fællesstrategi for dansk turisme fra VisitDenmark mener vi i SF, at der skal være fokus på at udvikle og måle væksten i turismen på flere måder end blot ved overnatninger, eksempelvis også ved omsætning, værditilvækst og arbejdspladser.
Regional udvikling tæller også højt.